钦定古今图书集成/理学汇编/经籍典/第157卷 > 《鲁颂解》前人
## 钦定古今图书集成/理学汇编/经籍典/第157卷 > 《鲁颂解》前人

或问：“诸侯无《正风》而鲁有《颂》，何也？”曰：“非颂也，不得已
而名之也。四篇之体，不免变《风》之例尔，何颂乎？《颂》惟
一章，而《鲁颂》章句不等。《颂》无‘颂’”字之号，而今四篇皆
有。其《序》曰：“季孙行父请命于周，而史克作之，亦未离
乎强也。颂之本，一人是之，未可作焉。访于众人，众人
可之，犹曰天下有非之者。又访于天下，天下人亦曰”
可，然后作之无疑矣。僖公之政，国人犹未全其惠，而
《春秋》之贬尚不能逃，未知其颂何从而兴乎？颂之美
者，不过文、《武》，《文》《武》之颂，非当其存而作者也，皆追述
也。僖公之德，孰与文、武而曰有颂乎？先儒谓名生于
不足，宜矣。然圣人所以列于颂者，其说有二：贬鲁之
强，一也；劝诸侯之不及，二也；请于天子，其非强乎？特
取于鲁，其非劝乎？或曰：“何谓‘劝’？”曰：僖公之善，不过复
土宇，修宫室、大牧养之法尔，圣人犹不敢遗之。使当
时诸侯有过于僖公之善者，圣人忍绝去而不存之
乎？故曰“劝”尔。而郑氏谓之“备三颂”，何哉？《大扺》不列于
《风》，而与其为颂者，所谓“悯周之失，贬鲁之强”是矣，岂
郑氏之云乎？